Vil feire tromsøjul -itromso.no
håper på tromsøjul: Helen Lieb, ektefellen Felix og datteren Rivka (1 år) fra Tyskland håper de får oppleve jul hjemme hos en tromsøfamilie i stedet for i studentleiligheten på Prestvannet studenthjem. Foto: Ronald Johansen / iTromsø
Tilbakemeldinger vi har fått fra tidligere år har vært veldig positive. Vi snakker med familiene på forhånd for å sikre at det blir en fin opplevelse for alle og for å unngå misforståelser rundt for eksempel mat. Det viser seg at både familier og studenter legger godviljen til.
Line Vråberg, studentsamskipnaden
Publisert: 12 desember 2016 22:11 Sist oppdatert: 13 desember 2016 06:25
– Det ville vært koselig å oppleve jul her i Tromsø. Det trenger ikke være på julaften, det kan være på 1. eller 2. juledag, sier Helen Lieb.
LES OGSÅ: Mindre stress i eksamenstiden med firbeint studiekompis
Vil oppleve tromsøjul
Hun er fra Rostock i Tyskland og er inne i det siste studieåret som medisinstudent. Siden september har hun hatt praksis på Universitetssykehuset Nord-Norge, men til nyttår reiser hun til hjemlandet for å ha praksis som fastlege før hun tar eksamen til våren.
Med seg til Tromsø har hun ektefellen Felix og deres ett år gamle datter Rivka. Hun snakker norsk etter å ha vært utvekslingselev ved en videregående skole i Sandefjord for ti år siden. En jul i Arktis har hun aldri opplevd før.
– Det vil bli en ny opplevelse, og det er fint å kunne bli kjent med andre mennesker, sier hun.
Norges arktiske studentsamskipnad har 15 til 20 studenter fra USA, Tyskland, Litauen, Slovenia, Thailand, Finland, Frankrike, Malaysia, Irland og Ghana som ikke skal reise hjem til jul.
Ifølge samskipnaden har noen for lang vei hjem, men andre rett og slett ønsker å oppleve julefeiring i Tromsø. I den forbindelse søker de etter vertsfamilier som kan ta imot besøk fra en eller flere av studentene på en av juledagene.
LES OGSÅ: Mohn-millioner til tre unge forskere
– Tilbakemeldinger vi har fått fra tidligere år har vært veldig positive. Vi snakker med familiene på forhånd for å sikre at det blir en fin opplevelse for alle og for å unngå misforståelser rundt for eksempel mat. Det viser seg at både familier og studenter legger godviljen til, sier rådgiver Line Vråberg i studentsamskipnaden.
Ifølge Vråberg er det en del familier som er gjenganger blant vertsfamiliene, og noen av dem har allerede meldt seg. Én av dem er Alfred Granmo i Kroken. Sammen med kona og sønnen, som også er student og kommer hjem til jul, har de to ganger tidligere hatt studenter fra Australia, Singapore og Pakistan på julaften.
– Vi har bare positive erfaringer. Jeg synes det er fint å kunne ta seg av noen ungdommer som kommer fra andre land og som kanskje sitter alene på julaften. Det er også veldig interessant å snakke med noen som har andre tradisjoner, sier Granmo.
Fast julaftenmiddag
Familien Granmo serverer fisk på julaften, og det har også falt i smak hos studentene.
– Hittil har det gått veldig bra. Kveite og torsk er fast julaftenmiddag, og med multekrem eller multer og fløte til dessert.
Med to julegjester i huset får familien på tre også nok hender til å rekke rundt juletreet.
– Vi synger alle de norske julesangene mens vi går rundt juletreet. De deltar også på julegaveåpningen, vi spiller brettspill og jeg viser bilder og forteller. Klokken har vært halv tre på natta før vi har sendt dem hjem i taxi.
Alfred Granmo har ingen problemer med å anbefale andre tromsøfamilier om å åpne hjemmet for utenlandske studenter.
– Jeg vil sterkt anbefale å ta imot utenlandsstudenter i jula, det er både artig for oss som vertskap og dem vi ber inn. Det er kulturutveksling i praksis, sier Alfred Granmo.